Document ID: 31999D0427

Odločba Komisije
z dne 28. maja 1999
o določitvi okoljskih meril za podelitev znaka za okolje Skupnosti detergentom za pomivalne stroje
(notificirana pod dokumentarno številko K(1999) 1377)
(Besedilo velja za EGP)
(1999/427/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 880/92 z dne 23. marca 1992 o sistemu Skupnosti za podeljevanje znaka za okolje [1] in še zlasti drugega pododstavka člena 5(1) Uredbe,
(1) ker prvi pododstavek člena 5(1) Uredbe (EGS) št. 880/92 predvideva, da so pogoji za podelitev znaka Skupnosti za okolje opredeljeni po skupinah proizvodov;
(2) ker člen 10(2) Uredbe (EGS) št. 880/92 navaja, da se okoljska uspešnost izdelka oceni s sklicevanjem na posebna merila za to skupino proizvodov;
(3) ker člen 4(2)(a) Uredbe (EGS) št. 880/92 navaja, da znaka za okolje ni mogoče podeliti proizvodom, ki so snovi ali pripravki, razvrščeni kot nevarni v skladu z Direktivo Sveta 67/548/EGS [2], kakor je bila nazadnje spremenjena z Direktivo Komisije 98/73/ES [3], in Direktivo Sveta 88/379/EGS [4], kakor je bila nazadnje spremenjena z Direktivo Komisije 96/65/ES [5], vendar se lahko podeli proizvodom, ki vsebujejo te snovi ali pripravke, v kolikor izpolnjujejo cilje sistema Skupnosti za podeljevanje znaka za okolje;
(4) ker detergenti za pomivalne stroje vsebujejo snovi ali pripravke, po navedenih direktivah razvrščene kot nevarne;
(5) ker okoljska merila, ki jih določa ta odločba, vključujejo zlasti omejitve in točkovanja, ki na minimum omejujejo vsebino snovi in pripravkov, razvrščenih kot nevarnih, v detergentih, ki se jim lahko podeli znak za okolje;
(6) ker imajo zato detergenti, ki izpolnjujejo ta merila, zmanjšan vpliv na okolje in izpolnjujejo cilje sistema Skupnosti za podeljevanje znaka za okolje;
(7) ker se je v skladu s členom 6 Uredbe (EGS) št. 880/92 Komisija v okviru posvetovalnega foruma posvetovala z glavnimi interesnimi skupinami;
(8) ker odbor, ustanovljen po členu 7(1) Uredbe (EGS) št. 880/92, ni podal mnenja o ukrepih, določenih v osnutku odločbe Komisije;
(9) ker je zato Komisija te ukrepe 27. januarja 1999 predlagala Svetu v skladu s členom 7(4) Uredbe (EGS) št. 880/92;
(10) ker Svet ni odločil v treh mesecih od prejema predloga;
(11) ker bi morala v skladu s členom 7(5) Uredbe (EGS) št. 880/92 te ukrepe sedaj sprejeti Komisija,
SPREJELA NASLEDNJO ODLOČBO:
Člen 1
Skupina proizvodov "detergenti za pomivalne stroje" pomeni vse detergente, namenjene za uporabo izključno v avtomatskih gospodinjskih pomivalnih strojih.
Člen 2
Okoljska uspešnost in primernost skupine proizvodov za uporabo, kot je opredeljena v členu 1, se oceni ob upoštevanju posebnih okoljskih meril in meril učinkovitosti, določenih v Prilogi in dodatkih IA, IB, II, III in IV.
Člen 3
Opredelitev skupine proizvodov in posebna okoljska merila za skupino proizvodov veljajo za obdobje treh let od prvega dne v mesecu, ki sledi sprejetju meril.
Člen 4
Za administrativne namene se tej skupini proizvodov dodeli kodna številka "15".
Člen 5
Ta odločba je naslovljena na države članice.
V Bruslju, 28. maja 1999

Labels: 3
16
1